Document ID: 32012D0650

32012D0650
L 288/13
SLUŽBENI LIST EUROPSKE UNIJE
PROVEDBENA UREDBA KOMISIJE
od 17. listopada 2012.
o izmjeni Priloga II. Odluci 2006/766/EZ u vezi s uvrštavanjem Curaçaoa i Sint Maartena u popis trećih zemalja i državnih područja iz kojih je dopušten uvoz određenih proizvoda ribarstva za prehranu ljudi i brisanja Nizozemskih Antila s tog popisa
(priopćena pod brojem dokumenta C(2012) 7147)
(Tekst značajan za EGP)
(2012/650/EU)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 854/2004 Europskog parlamenta i Vijeća od 29. travnja 2004. o utvrđivanju posebnih pravila organizacije službenih kontrola proizvoda životinjskog podrijetla namijenjenih prehrani ljudi (1), a posebno njezin članak 11. stavak 1,
budući da:
(1)
Uredbom (EZ) br. 854/2004 utvrđena su posebna pravila organizacije službenih kontrola proizvoda životinjskog podrijetla. Njome se posebno propisuje da je uvoz proizvoda životinjskog podrijetla dozvoljen samo iz onih trećih zemalja ili dijelova trećih zemalja koje se nalaze na popisu sastavljenom i ažuriranom u skladu s tom Uredbom.
(2)
Uredbom (EZ) br. 854/2004 također je propisano da se prilikom sastavljanja i ažuriranja takvih popisa moraju uzeti u obzir kontrole Unije u trećim zemljama te jamstva nadležnih tijela trećih zemalja u pogledu usklađenosti ili istovjetnosti sa zakonodavstvom Unije o hrani i hrani za životinje i zdravstvenim pravilima za životinje navedenim u Uredbi (EZ) br. 882/2004 Europskog parlamenta i Vijeća od 29. travnja 2004. o službenim kontrolama koje se provode radi provjere pridržavanja propisa o hrani i hrani za životinje te pravila o zdravlju i dobrobiti životinja (2).
(3)
U Odluci Komisije 2006/766/EZ od 6. studenoga 2006. o utvrđivanju popisa trećih zemalja i državnih područja iz kojih je dozvoljen uvoz školjkaša, bodljikaša, plaštenjaka, morskih puževa i proizvoda ribarstva (3) navedene su one treće zemlje koje zadovoljavaju kriterije navedene u Uredbi (EZ) br. 854/2004 i stoga mogu jamčiti da ti proizvodi ispunjavaju uvjete utvrđene u zakonodavstvu Unije za zaštitu zdravlja potrošača te da ih se slijedom toga može izvoziti u Uniju. U Prilogu II. toj Odluci utvrđen je popis trećih zemalja i državnih područja iz kojih je dozvoljen uvoz u Uniju proizvoda ribarstva za prehranu ljudi, osim živih, ohlađenih, zamrznutih ili prerađenih školjkaša, bodljikaša, plaštenjaka i morskih puževa.
(4)
Autonomna država Nizozemski Antili trenutačno je uključena u popis iz Priloga II. Odluci 2006/766/EZ kao treća zemlja iz koje je dozvoljen uvoz proizvoda ribarstva namijenjenih za prehranu ljudi.
(5)
Slijedom unutarnje reforme u Kraljevini Nizozemskoj koja je na snazi od 10. listopada 2010., Nizozemski Antili prestali su postojati kao autonomna država unutar te Kraljevine. Istoga datuma Curaçao i Sint Maarten stekli su status autonomnih država unutar Kraljevine Nizozemske, dok su Bonaire, Sint Eustatius i Saba postali posebne općine europskog dijela Kraljevine Nizozemske. Stoga je primjereno izbrisati unos za Nizozemske Antile iz popisa navedenog u Prilogu II. Odluci 2006/766/EZ.
(6)
Nadležna tijela Curaçaoa i Sint Maartena predočila su Komisiji potrebne informacije kako bi dokazala da sustav sanitarne kontrole uspostavljen u tim autonomnim državama pruža dovoljna jamstva usklađenosti sa zahtjevima Unije. Informacije koje su dostavila nadležna tijela Curaçaoa i Sint Maartena također pokazuju da ta tijela imaju jednake zakonske ovlasti za provedbu kontrola kao što je imalo nadležno tijelo Nizozemskih Antila i da subjekte u poslovanju s hranom obvezuju iste obveze kao u razdoblju prije prestanka postojanja Nizozemskih Antila. Nadalje, prema tim informacijama, u tim se autonomnim državama službene sanitarne kontrole izvode na istim razinama kao u razdoblju prije prestanka postojanja Nizozemskih Antila.
(7)
Stoga je primjereno uključiti Curaçao i Sint Maarten u popis naveden u Prilogu II. Odluci 2006/766/EZ.
(8)
Odluku 2006/766/EZ treba stoga na odgovarajući način izmijeniti.
(9)
Mjere predviđene ovom Odlukom u skladu su s mišljenjem Stalnog odbora za prehrambeni lanac i zdravlje životinja,
DONIJELA JE OVU ODLUKU:
Članak 1.
Prilog II. Odluci 2006/766/EZ mijenja se kako slijedi:
1.
Unos za Nizozemske Antile briše se.
2.
Između unosa za Kabo Verde i Alžir umeće se sljedeći unos za Curaçao:
„CW
CURAÇAO”
3.
Između unosa za El Salvador i Togo umeće se sljedeći unos za Sint Maarten:
„SX
SINT MAARTEN”
Članak 2.
Ova je Odluka upućena državama članicama.
Sastavljeno u Bruxellesu 17. listopada 2012.

Labels: 0
3
18
6